สวัสดีค่ะ หนูรู้สึกว่าช่วงหลังๆมาอารมณ์ตัวเองแปรปรวนตลอดเวลา หงุดหงิดง่าย โกรธง่ายและจะคุมอารมณ์ตอนนั้นไม่อยู่ แต่จะมาคิดได้เวลาที่อยู่คนเดียว ไม่ชอบเสียงเล็กๆน้อยที่มากวนใจแม้กระทั่งคนเคี้ยวข้าวเสียงดัง เสียงพวกนี้ทำให้หนูหงุดหงิดเกิดความรำคาญมาก รู้สึกว่าชอบเก็บตัวอยู่คนเดียว เบื่อแทบทุกอย่าง ไม่ค่อยอยากเจอคนไม่อยากทำอะไร ทำได้แค่นอนอยู่ในห้องคนเดียวเงียบๆ เริ่มเบื่ออาหารที่กิน นอนผิดเวลา นอนไม่ค่อยหลับช่วงกลางคืน ช่วงกลางวันจะนอนหลับตลอด บางครั้งอยู่คนเดียวก็แอบร้องไห้เศร้าไปเองโดยอัตโนมัตบางครั้งก็มีความสุขแบบสุดๆ เริ่มรับกับเหตุการณ์ที่ค่อนข้างรุนเเรงไม่ได้หรือเหตุการณ์ที่สะเทือนใจ และบางครั้งก็รู้สึกว่าตัวเองรับกับความกดดันไม่ได้เลย จะสั่นไปเองทุกครั้ง ทั้งๆที่พยายามใจเย็นบอกตัวเองให้มีสติตลอดเวลา หนูไม่แน่ใจว่าทั้งหมดนี้เกี่ยวกับที่ตัวเองเครียดเกินไปหรือเปล่าเพราะหนูชอบเก็บสิ่งเล็กๆน้อยมาคิดจนทำให้ปวดหัว อาจจะเรียนหนักหักโหมตัวเองจนทำให้ตัวเองเป็นแบบนี้ พยายามบอกตัวเองให้ใจเย็นและปล่อยวางแต่พอเจอเข้ากับเหตุการณ์ก็ทำไม่เคยได้เลยคะ
สวัสดีค่ะ อาการที่รู้สึกว่าควบคุมอารมณ์ตัวเองไม่ค่อยได้ มีความหงุดหงิด รำคาญ เบื่อง่าย เศร้าง่ายมากขึ้นนั้น อาจเข้าข่ายภาวะซึมเศร้าที่เกิดตามหลังการเจอปัญหาต่างๆ การมีความเครียดเป็นภาวะที่พบได้เป็นปกติในคนที่ต้องเจอปัญหาช่นเดียวกัน หรืออาจเป็นโรคซึมเศร้า คือเป็นความผิดปกติทางจิต จากภาวะซึมเศร้าที่เป็นนานต่อเนื่อง ร่วมกับมีพฤติกรรมการกิน การนอนเปลี่ยนแปลงไป หดหู่ ไม่อยากทำอะไรที่เคยชอบทำ อาการเป็นติดต่อกันเกิน 2 สัปดาห์ขึ้นไป หรือเป็นความผิดปกติทางอารมณ์และบุคลิกภาพจากที่กล่าวมา ถ้ามีอาการดังกล่าวเป็นรุนแรง ส่งผลต่อการเรียน การทำงาน หรือความสัมพันธ์กับคนรอบข้างนั้น อาจจะเข้าข่ายโรคซึมเศร้า ที่เป็นโรคที่ควรได้รับการรักษาและดูแลระยะยาวด้วยยาภายใต้การดูแลของจิตแพทย์ จึงควรไปพบแพทย์เพื่อตรวจเพิ่มเติมในเบื้องต้น แนะนำว่าควรหาคนที่ไว้ใจได้เพื่อพูดคุยระบายปัญหาได้เบื้องต้น ไม่เก็บตัวคนเดียวนานเกินไป หาสิ่งที่ชอบทำเพื่อเบี่ยงเบนความสนใจจากปัญหาต่างๆหรืออารมณ์ความรู้สึกที่ไม่ดี